Chren, Martin, poslanec NR SR (2011-11-30):
Ďakujem veľmi pekne. Vážený pán predsedajúci, vážený pán minister, kolegyne, kolegovia, jednou z priorít vlády, ktorá je dnes už síce v núdzovom režime, avšak stále sa, predpokladám, hlási k svojmu programovému vyhláseniu, je snaha znižovať regulačné a administratívne zaťaženie podnikania. V súlade s týmto cieľom vláda prijala v polovici tohto roka program nazvaný Singapur, ktorého cieľom, ktorý obsahuje vyše sto opatrení na zníženie administratívneho zaťaženia zbytočnej byrokracie na Slovensku. Jedným z opatrení je aj opatrenie založené na ďalšom z cieľov vlády, na cieli nesnažiť sa byť pápežskejší než pápež a neprijímať pravidlá Európskej únie v striktnejšej podobe, než je to minimálne nevyhnutné. Príkladom takéhoto opatrenia je stanovenie podmienok pre povinný audit spoločností, obchodných, na Slovensku, kde v súčasnosti platné pravidlá na Slovensku sú najstriktnejšie zo všetkých okolitých krajín a zároveň sú niekoľkonásobne prísnejšie, než pravidlá vyžadované smernicou Európskej únie, Rady. Vzhľadom na to v súlade s programom Singapur, v súlade aj s cieľmi, o ktorých sa hovorí v programovom vyhlásení vlády, som sa rozhodol predložiť pozmeňovací návrh k zákonu o účtovníctve. Ide o priamu novelu tohto zákona, ktorým sa majú odľahčiť limity pre povinný audit účtovných závierok obchodných spoločností. Tento návrh vám bol rozdaný do poslaneckých lavíc a v súlade s pravidlami si ho teraz dovolím predniesť. Pozmeňovací návrh poslanca Martina Chrena k vládnemu návrhu zákona, ktorým sa mení a dopĺňa zákon č. 431/2002 Z. z. o účtovníctve v znení neskorších predpisov a o zmene a doplnení niektorých zákonov, č. parlamentnej tlače 509. Vládny návrh zákona sa dopĺňa takto: V čl. I sa za bod 12. vkladajú nové body 13. až 15., ktoré znejú: „13. V § 19 ods. 1 písm. a) v prvom bode sa suma „1 000 000“ nahrádza sumou „400 000“. 14. V § 19 ods. 1 písm. a) v druhom bode sa suma „2 000 000“ nahrádza sumou „8 800 000“. 15. V § 19 ods. 1 písm. a) v treťom bode sa číslica „30“ nahrádza číslicou „50“.“ Doterajšie body 13. až 35 sa označujú ako body 16. až 38. Odôvodnenie: A. Všeobecná časť. Pozmeňovací návrh obsahuje legislatívne zmeny zákona č. 431/2002 Z. z. o účtovníctve v znení neskorších predpisov. Nastavenie limitov pre povinné overovanie účtovnej závierky audítorom je na Slovensku v porovnaní s európskou legislatívou neúmerne prísne. Táto skutočnosť spôsobuje zvýšené administratívne zaťaženie podnikateľských subjektov, čo predstavuje negatívny vplyv na podnikateľské prostredie. Cieľom navrhovanej úpravy je zníženie administratívnej a regulačnej záťaže podnikateľských subjektov, čím možno predpokladať zlepšenie podnikateľského prostredia na Slovensku. V Slovenskej republike evidujeme približne 6 695 aktívnych podnikateľských subjektov, ktorým podľa platného zákona o účtovníctve vzniká povinnosť mať audítorom overenú riadnu individuálnu účtovnú závierku a mimoriadnu individuálnu účtovnú závierku. Pri navrhovanej zmene by počet podnikateľských subjektov klesol na cca 2 176. V prípade novelizácie predpokladáme zníženie administratívnej záťaže u 4 519 podnikateľských subjektov, čo predstavuje 67,5 %. Znenie pozmeňovacieho návrhu je v súlade s Ústavou Slovenskej republiky, ústavnými zákonmi, zákonmi a všeobecne záväznými právnymi predpismi, medzinárodnými zmluvami, ktorými je Slovenská republika viazaná, a inými medzinárodnými dokumentmi, ktorými je Slovenská republika viazaná. Predložený návrh nemá vplyv na verejné financie. Predložený návrh má pozitívny vplyv na hospodárenie niektorých podnikateľských subjektov v odhadovanej výške 22 mil. eur ročne, nakoľko môže predstavovať zníženie administratívnej záťaže u 4 519 podnikateľských subjektov. Možno predpokladať zníženie výdavkov u týchto podnikateľských subjektov v rozpätí od 1 160 eur do 15 000 eur. V daných súvislostiach je potrebné vziať do úvahy predpoklad čiastočnej straty na trhu audítorských spoločností, ako aj skutočnosť, že približne 2 176 podnikateľských subjektov bude musieť aj naďalej vykonávať účtovnú závierku overenú audítorom. Predložený návrh právnej úpravy nepredpokladá negatívny dopad na životné prostredie na miestnej, regionálnej i celoslovenskej úrovni. Návrh nezakladá nároky na tvorbu nových pracovných miest vo verejnej správe, ani nepredpokladá vplyv na informatizáciu spoločnosti. Predložený návrh právnej úpravy je zároveň v súlade s uznesením vlády Slovenskej republiky č. 486/2011 zo dňa 6. júla 2011 k materiálu „Návrh politiky vlády SR na zlepšenie podnikateľského prostredia v SR“, pričom z predmetného materiálu vyplýva opatrenie B. 1.52 v znení „Zvýšiť hranicu na povinný audit účtovných závierok, zákon č. 431/2002 Z. z. o účtovníctve“. B. Osobitná časť. V § 19 ods. 1 písm. a) 1. bod ide o zvýšenie celkovej sumy majetku účtovnej jednotky podľa § 19 ods. 1 písm. a) bod 1 zo súčasných 1 000 000 eur na úroveň 4 400 000 eur, požadovanú štvrtou Smernicou Rady EÚ z 25. júla 1978 o ročnej účtovnej závierke niektorých typov spoločností, vychádzajúcej z čl. 54 ods. 3 písm. g) zmluvy, skrátene – Smernica 78/660/EHS. Pod sumou majetku sa rozumie suma majetku zistená zo súvahy v ocenení neupravenom o položky podľa § 26 ods. 3. Uvedenou zmenou dôjde k uvoľneniu podmienok týkajúcich sa povinnosti účtovnej jednotky, ktorá je obchodnou spoločnosťou povinne vytvárajúcou základné imanie, a družstvom. V § 19 ods. 1 písm. a) 2. bod ide o zvýšenie hodnoty čistého obratu, ktorého presiahnutím má obchodná spoločnosť povinne vytvárajúca základné imanie a družstvo povinnosť mať účtovnú závierku overenú audítorom na 8 800 000 eur, pričom čistým obratom na tento účel sú výnosy dosiahnuté z predaja výrobkov, tovarov, poskytnutých služieb a iné výnosy súvisiace s bežnou činnosťou účtovnej jednotky po odpočítaní zliav. V § 19 ods. 1 písm. a) 3. bod ide o zvýšenie priemerného prepočítaného počtu zamestnancov v jednom účtovnom období, ktorého prekročením by vznikla obchodnej spoločnosti povinne vytvárajúcej základné imanie alebo družstvu mať účtovnú závierku overenú audítorom zo súčasných tridsať zamestnancov na úroveň päťdesiat zamestnancov. Vážené kolegyne a vážení kolegovia, v tomto pozmeňovacom návrhu naozaj ide len o to, aby sa odbúrala povinnosť pre spoločnosti, pri ktorých nie je potrebné, aby si overovali účtovnú závierku audítorom, vynakladať nemalé finančné prostriedky na tento účel. Nebráni sa nikomu dať si overiť svoju účtovnú závierku audítorom. Zároveň zostane pomerne široké spektrum firiem, ktoré naďalej túto povinnosť budú mať, pretože buď nesplnia, alebo prekročia dve z troch uvedených podmienok, ktoré aj mením svojím návrhom, alebo jednoducho dosiahnu ročnú sumu dane z príjmov vyššiu než 33 000 eur, čím automaticky naplnia povinnosť, ktorá je v zákone daná v inom bode a v inom paragrafe. Existuje však šanca prijatím tohto pozmeňovacieho návrhu uľahčiť život podnikateľom a ušetriť im v optimálnom prípade až 22 mil. eur nákladov, to znamená, takmer 700 mil. slovenských korún nákladov ročne, ktoré musia vynakladať len preto, lebo im to zákon káže, hoci sami to možno nepovažujú za potrebné, nepovažujú to za potrebné ich investori alebo ich spoločníci. Preto si vás dovoľujem požiadať o podporu tohto pozmeňovacieho návrhu. Ďakujem veľmi pekne.